Ukážka z elektronickej knihy

Copyright 2023 by Sandy Silverthorne

Originally published in English under the title Kids‘ Big Questions for Godby Revell, a division of Baker Publishing Group, Grand Rapids, Michigan, 49516, U.S.A. All rights reserved.

Všetky práva vyhradené. Žiadna časť tejto publikácie sa bez povolenia vydavateľa nesmie kopírovať žiadnou formou, ani mechanicky, ani elektronicky, nesmie sa nahrávať, ani fotografovať. Výnimku majú recenzenti, ktorí chcú vo svojej recenzii použiť krátke pasáže z knihy, ktoré môžu byť v rámci recenzie použité v časopise, novinách,
na webovej stránke alebo v televíznom, či rozhlasovom vysielaní.

Deti sa pýtajú veľké otázky o Bohu

SANDY SILVERTHORNE

Vydavateľ: Christian Project Support, s. r. o., © 2024

www.ver.sk , objednavky@ver.sk

Preklad: Eva Simo Pelzlová

Jazyková korektúra: Veronika Liptáková

Grafická úprava podľa originálu diela: www.christianstudio.sk

Editorské práce: Katarína Marčáková

Použité citáty z Biblie: Slovenská ekumenická Biblia, SBS, Banská
Bystrica, 2017. In: www.biblia.sk.

ISBN papierovej knihy: 978-80-8231-169-6

Vytvorenie elektronickej verzie Dibuk, s. r. o., 2024

Pre Vicki:

Je pre mňa veľkým dobrodružstvom,
keď môžem objavovať odpovede
na dôležité otázky života spolu s tebou.

Pre Christy:

Som veľmi hrdý na to, kým sa stávaš v Pánovi. Navyše si spolu užívame veľa zábavy.

Deťom a vedúcim v Camp Harlow v Oregone:

Svojimi otázkami ste ma inšpirovali
k napísaniu tejto knihy. Som šťastný,
keď môžem s vami tráviť čas.

Úvod

Máš otázky?

Kto stvoril Boha? Koľko má rokov? Budú v nebi aj zvieratá? Prečo Boh stvoril komáre? V tejto knihe nájdeš odpovede na tieto otázky a tiež mnohé ďalšie odpovede na rôzne iné otázky, ktoré zaujímajú deti. Naozaj chodil Ježiš po vode? Skutočne uzdravoval ľudí? Prečo? Kde býva Boh? Prečo sa dejú zlé veci? Niekedy, keď spoznávame Boha, myslíme si, že nie je dobré klásť otázky. Napokon, neočakáva sa od nás, že mu budeme jednoducho dôverovať a robiť to, čo nám povie? Samozrejme. Boh vie, čo je pre nás najlepšie, takže mu môžeme vždy veriť. Ale je v poriadku, ak sme na veci zvedaví. V skutočnosti chce, aby sme za ním prichádzali, aby nám mohol dať odpovede na všetky otázky života, na tie VEĽKÉ aj na tie malé.

Dúfam, že ti táto kniha pomôže zodpovedať mnohé otázky o Bohu, ale nezabúdaj na to, že existujú aj také otázky o ňom, na ktoré nebudeme poznať odpoveď tu na zemi. Koniec koncov, on je taký NESMIERNE VEĽKÝ, SUPER INTELIGENTNÝ, že mu v niektorých veciach musíme jednoducho len dôverovať. Takže začnime. Poďme hľadať odpovede na veľké otázky o Bohu.

Túto knihu môžeš čítať tak, že si prečítaš jednu otázku ako denné zamyslenie. Alebo si môžeš naraz prečítať toľko otázok a odpovedí, koľko len chceš. Je to na tebe.

Okrem toho, keď budeš čítať túto knihu, nájdeš v nej aj verše z Biblie. Napríklad takéto: Genezis 1, 3 – 5 alebo Evanjelium podľa Jána 3, 16. Ak máš pri sebe Bibliu, skús si v nej vyhľadať tieto verše. Môže ti s tým pomôcť mama alebo otec. Takto sa dozvieš niektoré veci a začneš sa učiť, ako ju študovať.

1 Kto stvoril Boha?

Skôr ako sa vrchy zrodili, skôr než vznikla zem a svet,
od vekov naveky ty si Boh.

Žalmy 90, 2

Všetko, čo poznáme v tomto živote, má svoj začiatok aj koniec, takže je prirodzené, že si položíme túto otázku. Nakoniec, aj tvoj pes alebo mačka sa narodili v niektorý deň. Tvoj dom bol vybudovaný v nejakom čase, dokonca aj škola, do ktorej chodíš, bola niekedy postavená. Veľké stromy, ktoré teraz vidíš vonku, začali pred rokmi rásť z malého semienka. Dokonca aj ty si sa narodil! Takže sa pýtaš, kto stvoril Boha? Teraz sa priprav na to, že si tvoj mozog rozšíri obzor.

Si pripravený? Teraz to príde... Boha nikto nestvoril! A aby sme to urobili ešte trošku ťažším na pochopenie... priprav sa... Boh vždy bol! Nikdy nemal začiatok. Bol tu vždy. Vau! Musím si na chvíľu sadnúť. Áno, v Biblii sa píše, že Boh tu bol vždy (o Biblii si povieme neskôr aj niečo viac). Zisti, čo sa píše o Bohu v Žalmoch 90, 2: „Skôr ako sa vrchy zrodili, skôr než vznikla zem a svet, od vekov naveky ty si Boh.“

A priprav sa na toto: Boh tu vždy bol. A nielen to, on tu aj vždy bude. Uf, je to obrovitánsky dlhý čas, a teda iste chápeš, že teraz hovoríme o veľmi veľkom Bohu. Takže, odpoveď na otázku: „Kto stvoril Boha?“ je – „Nikto“! On je počiatok života!

2 Koľko rokov má Boh?

Veď tisíc rokov je v tvojich očiach ako včerajšok,
čo sa pominul, ako čas nočnej stráže.

Žalmy 90, 4

Táto otázka má niečo spoločné s prvou otázkou: „Kto stvoril Boha?“ Keďže Boh nebol nikdy stvorený a nemá počiatok, neexistuje spôsob, ako by sme mohli vypočítať, koľko má rokov. Vieš, je tu ďalší fakt o Bohu, z ktorého ti môže vybuchnúť mozog. Dobre, si pripravený? Boh žije mimo času.

V skutočnosti, Boh stvoril čas. Vau! Čo to zas má byť? Áno, viem. Dovoľ mi, aby som to povedal ešte raz. Boh stvoril čas. Pozri sa do Biblie, do knihy Genezis 1, 3 – 5 (je to prvá kniha v Biblii): „Boh povedal: ‚Nech je svetlo!‘ A bolo svetlo. Boh videl, že svetlo je dobré, a oddelil svetlo od tmy. Boh nazval svetlo dňom a tmu nazval nocou. Bol večer, bolo ráno, prvý deň.“ Ďalej, vo veršoch 16 – 19 sa hovorí, že Boh stvoril slnko a mesiac, takže vlastne vytvoril deň a noc – teda čas – a máme to! Ak si to potrebuješ overiť, vyhľadaj si Žalmy 118, 24: „Toto je deň, ktorý urobil Hospodin, plesajme a radujme sa v ňom!“

Vidíš, Boh vlastne stvoril dni! Ťažko sa to dá pochopiť, však? Ľahšie sa dá chápať to, že Boh stvoril hory, oceány, rieky, mňa aj teba, ale že stvoril aj čas? Ako by niekto mohol stvoriť čas? Dobrá otázka. Síce na ňu neviem odpovedať, ale Boh to urobil. Tak sa na to pozrime: Boh nie je obmedzený časom, pretože on existuje mimo času a dokonca on sám stvoril čas. Takže tu vždy bol a navždy bude.

3 Prečo Boh stvoril svet?
Cítil sa osamelý?

Boh stvoril človeka na svoj obraz; na Boží obraz ho stvoril.
Stvoril ich ako muža a ženu.

Genezis 1, 27

To je dôležitá otázka. A hneď na začiatku poviem, že nie, Boh sa nikdy necítil osamelý. Toto je ďalšia skutočnosť o Bohu, ktorú pochopíme len veľmi ťažko. Už asi vieš, čo bude nasledovať, radšej si teraz chyť hlavu. Boh je jeden, ale je v troch osobách: Boh Otec, Boh Syn a Boh Duch Svätý. On je tri osoby v jednom! Takže si môžeš byť istý, že Boh sa nikdy necítil osamelý. Prečo potom stvoril svet a všetkých ľudí vo ňom? Urobil to z troch dôvodov:

Boh stvoril ľudí preto, aby sme tu boli! Stvoril nás „na svoj obraz“, aby sme mohli uvažovať o tom, aký je Boh, aby sme mohli každému hovoriť, že Boh existuje a že on je láska.

Boh stvoril svet preto, lebo nesmierne rád tvorí veci. Len sa pozri okolo seba. Vidíš hory a rieky? Sú tam aj stromy? Bol si už niekedy blízko pri mori alebo oceáne? Všetko je to nádherné, však? Boh je tvorivý Boh; on je, kým je. On tvorí veci prirodzene, takže stvoril prírodu, zvieratá, teba a mňa!

Boh je plný lásky. V skutočnosti má toľko lásky, že z neho preteká! Ľudí stvoril preto, aby sa s nami mohol deliť o svoju lásku. A hádaj čo? Boh tvorí aj dnes! Stromy, rieky, jazerá, šteniatka, mačiatka a dokonca aj malé bábätká.

Koniec ukážky